REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/150-23

17. jul 2023. godine

B e o g r a d

Z A P I S N I K

DEVETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 17. JULA 2023. GODINE

Sednica je počela u 11.30 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Tomislav Janković, Dragan Jovanović, Marija Jovanović, Jasmina Karanac, Dragovan Milinković, Marina Lipovac Tanasković, Predrag Marsenić, Ivana Nikolić, Ivana Srbulović, Nikola Nešić, Đorđe Todorović i Bojan Torbica.

Sednici Odbora su prisustvovali zamenici članova Odbora: Milija Miletić (zamenik Miroslava Kondića) i Dejan Ignjatović (zamenik Vojislava Vujića).

Sednici nisu prisustvovali članovi Odbora: Tatjana Pašić i Robert Kozma, niti njihovi zamenici.

Sednici je prisustvovala i Radmila Vasić, narodni poslanik koja nije član Odbora.

Sednici su prisustvovali iz Ministarstva građevinarstva, saobraćaja i infrastrukture: ministar Goran Vesić, Aleksandra Damnjanović i Vladimir Džamić, državni sekretari, Ranko Šekularac, pomoćnik ministra za građevinske poslove, sprovođenje objedinjene procedure i ozakonjenje; Đorđe Milić, pomoćnik ministra za prostorno planiranje i urbanizam i Danica Uskoković**,** savetnik.

Odbor je, jednoglasno (14 glasova za), u skladu sa predlogom predsednika Odbora usvojio sledeći

D n e v n i r e d :

1. Razmatranje Predloga zakona o potvrđivanju Protokola iz 1988. na Međunarodnu konvenciju o zaštiti ljudskog života na moru, 1974, (broj 011-745/23 od 13. aprila 2023. godine), koji je podnela Vlada;

2. Razmatranje Predloga zakona o izmeni Zakona o posebnim uslovima za realizaciju projekta izgradnje stanova za pripadnike snaga bezbednosti, (broj 011-893/23 od 8. maja 2023. godine), koji je podnela Vlada, u načelu;

3. Razmatranje Predloga zakona o prestanku važenja Zakona o posebnim postupcima radi realizacije projekata izgradnje i rekonstrukcije linijskih infrastrukturnih objekata od posebnog značaja za Republiku Srbiju, (broj 011-895/23 od 8. maja 2023. godine), koji je podnela Vlada, u načelu;

4. Razmatranje Predloga zakona o potvrđivanju izmena i dopuna Sporazuma o međunarodnom prevozu lakokvarljivih namirnica i specijalnim sredstvima za njihov prevoz (ATP), (broj 011-1028/23 od 26. maja 2023. godine), koji je podnela Vlada;

5. Razmatranje Predloga zakona o dopunama Zakona o ozakonjenju objekata, (broj 011-1351/23 od 14. jula 2023. godine), koji je podnela Vlada, u načelu;

6. Donošenje Odluke o održavanju javnog slušanja.

Pre prelaska na rad po utvrđenom dnevnom redu, predsednik je predložio, a Odbor prihvatio, većinom glasova (13 za, jedan protiv), predlog da se radi efikasnijeg rada Odbora o tačkama 1-5. dnevnog reda obavi zajednički jedinstven pretres u skladu sa članom 76. Poslovnika NS, a zatim da se o svakoj tački Odbor izjasni pojedinačno.

Prva, druga, treća, četvrta i peta tačka dnevnog reda **– zajednički pretres**

Ministar Goran Vesić je u kratkim crtama obrazložio navedene predloge zakona. Istakao je da Srbija, iako kontinentalna zemlja, ima pravo da pomorci plove pod njenom zastavom, te je neophodno da se usvoji Protokol iz 1988. na Međunarodnu konvenciju o zaštiti ljudskog života na moru, 1974. Kada je u pitanju Predlog zakona o izmeni Zakona o posebnim uslovima za realizaciju projekta izgradnje stanova za pripadnike snaga bezbednosti zbog izmenjenih uslova na tržištu, ukida se ograničenje cene kvadrata od 500 evra, tj. daje se mogućnost Vladi da reaguje na izmenjene tržišne uslove.

Ukidanjem Zakona o posebnim postupcima radi realizacije projekata izgradnje i rekonstrukcije linijskih infrastrukturnih objekata od posebnog značaja za Republiku Srbiju, prenose se nadležnosti na Zakon o planiranju i izgradnji, dok se proces nabavki reguliše Zakonom o javnim nabavkama.

Predlog zakona o dopunama Zakona o ozakonjenju objekata omogućiće ljudima koji žive u nelegalno izgrađenim stambenim jedinicama, da po regularnim cenama dobiju priključak na infrastrukturu, jer se pravo na vodu, struju i grejanje smatra osnovnim ljudskim pravom po svim evropskim konvencijama.

U diskusiji su učestvovali narodni poslanici: Dejan Ignjatović, Milija Miletić, Nikola Nešić, Dragovan Milinković, Predrag Marsenić, Marina Lipovac Tanasković, Ivana Nikolić i Radmila Vasić.

Odbor je, u skladu sa članom 155. stav 2. Poslovnika Narodne skupštine, većinom glasova (14 za, jedan uzdržan) odlučio da predloži Narodnoj skupštini da prihvati Predlog zakona o potvrđivanju Protokola iz 1988. na međunarodnu konvenciju o zaštiti ljudskog života na moru, 1974.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (13 za, dva uzdržana) odlučio da predloži Narodnoj skupštini da prihvati Predlog zakona o izmenama i dopunama Zakona o planiranju i izgradnji, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (13 za, jedan uzdržan, jedan nije glasao) odlučio da predloži Narodnoj skupštini da prihvati Predlog zakona o prestanku važenja Zakona o posebnim postupcima radi realizacije projekata izgradnje i rekonstrukcije linijskih infrastrukturnih objekata od posebnog značaja za Republiku Srbiju, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (14 za, jedan nije glasao) odlučio da predloži Narodnoj skupštini da prihvati Predlog zakona o potvrđivanju izmena i dopuna Sporazuma o međunarodnom prevozu lakokvarljivih namirnica i specijalnim sredstvima za njihov prevoz (ATP).

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (13 za, dva uzdržana) odlučio da predloži Narodnoj skupštini da prihvati Predlog zakona o dopunama Zakona o ozakonjenju objekata, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Šesta tačka dnevnog reda- **Donošenje Odluke o održavanju javnog slušanja**

Predsednik Odbora je obavestio članove da je dobio tri predloga za održavanje javnog slušanja o Predlogu zakona o izmenama i dopunama Zakona o planiranju i izgradnji i to od: Nikole Nešića, člana Odbora, Roberta Kozme, člana Odbora i Marine Lipovac Tanasković, člana Odbora.

Na osnovu člana 84. Poslovnika predlažio je da Odbor organizuje javno slušanje na temu: ,,Predstavljanje Predloga zakona o izmenama i dopunama Zakona o planiranju i izgradnji“, koje bi se održalo u utorak 18. jula 2023. godine, sa početkom u 12.00 časova, u Maloj sali Doma Narodne skupštine.

Na osnovu člana 84. Poslovnika Narodne skupštine, Odbor za prostorno planiranje, saobraćaj, infrastrukturu i telekomunikacije na sednici održanoj 17. jula 2023. godine, jednoglasno (15 za) doneo je sledeću

O D L U K U

1. Organizuje se Javno slušanje Odbora za prostorno planiranje, saobraćaj, infrastrukturu i telekomunikacije na temu „Predstavljanje Predloga zakona o izmenama i dopunama Zakona o planiranju i izgradnji“;
2. Javno slušanje će se održati u utorak 18. jula 2023. godine, sa početkom u 12.00 časova, u Domu Narodne skupštine, u Maloj sali, Trg Nikole Pašića br. 13;
3. Na javno slušanje pozivaju se: članovi i zamenici članova Odbora za prostorno planiranje, saobraćaj, infrastrukturu i telekomunikacije, predsednici poslaničkih grupa u Narodnoj skupštini, predsednici Odbora u Narodnoj skupštini, predstavnici nadležnog ministarstva, predstavnici stručne javnosti i organizacija civilnog društva.

\*

\* \*

Sednica je zaključena u 13.00 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

Maja Dimitrijević Uglješa Marković